Northug knuste Legkov på trening
Selv om Petter Northug vet når han skal legge opp, så legger ikke det noen demper på treningsviljen. Under en knallblå himmel kjørte nemlig langrennsguttene intervaller tirsdag morgen, og sola fikk de fleste guttene til å kaste skjorta. - Bra gutta, sier landslagstrener Trond Nystad. De løper opp mange hundre høydemeter. Med seg på økten har de Alexander Legkov og Ilia Chernusov. Northug og Legkov tok hverandre i hendene når økta var over. Men før den joviale handshaken, så viste Northug sin russiske konkurrent ryggen. - Vi inviterte med russerne på to økter, rulleski i går og intervall i dag. Det er artig å ha dem med. Akkurat som fotballandslaget spiller treningskamper, så kan vi også ha våre treningskamper mot utlendingene, sier Nystad til VG Nett.Den tidligere sveitsiske landslagsløperen, Reto Burgermesister, er inne i sin andre sesong som trener for Legkov og Chernusov, som står utenfor landslaget i en egen satsing frem mot OL i 2014. Burgermesiter setter stor pris på den norske invitasjonen. - Vi er en veldig liten gruppe og sommeren er lang. Det er fint å trene med andre, og se hvordan de trener, sier Burgermeister til VG Nett. - Hvordan er det å trene russerne? - Det er ikke alltid like lett, de har en annen mentalitet. I Sveits har vi veldig struktur på treningen, her er de ikke så gode på det. De liker best å trene hardt og mye, hele tiden. Så de blir gode på motor og O2, men det er mye de ikke blir så gode på. Teknikk er ikke russerne beste side. For russerne er det viktig å pushe timer hele tiden, svarer Burgermeister. - Det er også litt språkproblemer, men de løser det meste. Russerne reiser hjem fra Val Senales fredag.Det er snart bare tre uker til den nasjonale åpningen på Beitostålen. Northug ser ut til å være i form. Han var først opp de siste intervalldragene. - Du er kongen, sa Niklas Dyrhaug til Northug etter treningsøkta.
Petter Northug og co. viste Aleksander Legkov hvem som er sjefen, da de norske løperne inviterte med russerne på intervalltrening.